หุ้นยุโรปปิดลบหลังเวิล์ดแบงก์หั่นคาดการณ์เศรษฐกิจโลก
ตลาดหุ้นยุโรปปิดลบเมื่อคืนนี้ (8 มิ.ย.) เนื่องจากนักลงทุนวิตกกังวลเกี่ยวกับการชะลอตัวของเศรษฐกิจทั่วโลก หลังจากธนาคารโลก หรือ เวิลด์แบงก์ ปรับลดคาดการณ์การขยายตัวของเศรษฐกิจโลกในปีนี้ เนื่องจากการค้าและการลงทุนชะลอตัวลง
9 มิ.ย. 2559

สำนักข่าวอินโฟเควสท์รายงานว่า ดัชนี Stoxx Europe 600 ลดลง 0.5% ปิด (8 มิ.ย.) ที่ 344.56 จุด, ดัชนี CAC-40 ตลาดหุ้นฝรั่งเศสปิดที่ 4,448.73 จุด ลดลง 27.13 จุด หรือ -0.61%, ดัชนี DAX ตลาดหุ้นเยอรมันปิดที่ 10,217.03 จุด ลดลง 70.65 จุด หรือ -0.69% และดัชนี FTSE 100 ตลาดหุ้นลอนดอนปิดที่ 6,301.52 จุด เพิ่มขึ้น 16.99 จุด หรือ +0.27%
ภาวะการซื้อขายในตลาดหุ้นยุโรปเป็นไปอย่างซบเซา หลังจากธนาคารโลกระบุว่า เศรษฐกิจของกลุ่มประเทศกำลังพัฒนามีแนวโน้มขยายตัว 3.5% ในปี 2559 ซึ่งลดลงจากที่คาดการณ์ไว้ในเดือนม.ค. และคาดว่าเศรษฐกิจในกลุ่มประเทศที่พัฒนาแล้ว จะขยายตัว 1.7% ในปีนี้ ซึ่งลดลง 0.5% จากที่คาดการณ์ไว้ในเดือนม.ค. ขณะที่ธนาคารโลกได้ปรับลดคาดการณ์การขยายตัวทางเศรษฐกิจของสหรัฐลงสู่ระดับ 1.9% และลดคาดการณ์เศรษฐกิจญี่ปุ่นลงสู่ระดับ 0.5% ในปีนี้
ทั้งนี้ ธนาคารโลกระบุว่า เศรษฐกิจทั่วโลกกำลังเผชิญกับความเสี่ยงในช่วงขาลง ซึ่งรวมถึงการชะลอตัวของประเทศขนาดใหญ่ในกลุ่มตลาดเกิดใหม่, ภาวะการซื้อขายในตลาดการเงินที่เปลี่ยนแปลงไปอย่างรวดเร็ว, ภาวะชะงักงันที่เกิดขึ้นในกลุ่มประเทศพัฒนาแล้ว, ภาวะตกต่ำของราคาสินค้าโภคภัณฑ์ที่เกิดขึ้นยาวนานกว่าที่คาดการณ์ไว้ และความไม่แน่นนอนทางด้านการเมืองระหว่างประเทศและนโยบายที่นำมาบังคับใช้
หุ้นกลุ่มธนาคารร่วงลง โดยหุ้นยูนิเครดิต ดิ่งลง 4.6% หุ้นบังโค ป๊อปปูเลร์ เอสพานอล ร่วงลง 4% และหุ้นยูโรแบงก์ เออร์กาเซียส์ ดิ่งลง 3.7%